El cinema Tívoli comença juny amb les estrenes ‘El sastre de la mafia’ i ‘El secret de la Vicky’
2025-07-24

Arriba juny, el mes en què aterrarem en l’estiu de 2022 i amb ell, arriben també dues noves pel·lícules d’estrena a la sala fosca del cinema Tívoli de Burjassot. Un cinema fabulós que en breu deixarà d’estar a cobert durant els mesos estivals per a traslladar-se a la Terrassa d’Estiu. De moment, la programació cinematogràfica de l’inici de juny encara es projectarà en el Tívoli i, el cap de setmana del 3 al 5 de juny, estarà copada per les pel·lícules El sastre de la mafia i El secret de la Vicky, com a proposta per a tota la família i en versió en valencià.

El divendres 3 i el dissabte 4, en sessió de nit, a les 22.30 h i el diumenge 5 de juny, a les 19.30 h es projectarà El sastre de la mafia, una pel·lícula que farà viatjar als espectadors al fosc Chicago dels anys 50. Dirigida per Graham Moore i no recomanada per a menors de 16 anys, el film presenta a Leonard (Mark Rylance), un sastre anglés que confeccionava vestits en la mundialment famosa Savile Row de Londres. Després d’una tragèdia personal acaba a Chicago, treballant en una petita sastreria en una zona difícil de la ciutat on fa roba elegant per a les úniques persones al seu voltant que poden pagar-la: una família de gàngsters. Aquesta família de mafiosos intentarà aprofitar-se de la naturalesa gentil i complaent de Leonard, que al costat de la seua assistenta Mable (Zoey Deutch) es veurà implicat amb la màfia d’una manera cada vegada més greu.

D’altra banda, i com a opció per a tota la família, arriba al Tívoli la pel·lícula El secret de la Vicky, que es projectarà en versió en valencià. La pel·lícula francesa està dirigida per Denis Imbet i presenta a Victoria, una xiqueta de huit anys, que no ha tornat a pronunciar ni una paraula des de la mort de la seua mare. El seu pare, Stéphane, la porta a viure a les muntanyes amb la idea que la situació millore. El miracle es produeix quan, durant un passeig en el bosc, un pastor li regala un cadell anomenat Misteri. Vicky recobra així l’alegria i la parla, però tot es complica quan Stéphane descobreix que Misteri no és en realitat un gos sinó un llop. Es veurà així en el conflicte entre dos grans perills: els riscos de viure amb el que arribarà a ser un animal salvatge, i els que Victoria torne al seu mutisme. El secret de la Vicky es projectarà el divendres 3 i el dissabte 4 a les 19.30 h i també el diumenge 5, a les 16.30 h.

A través d’http://cultura.burjassot.org/ es poden consultar els horaris de totes les pel·lícules, així com adquirir les entrades telemàticament, a un preu únic de 4 euros. També es poden adquirir les entrades la taquilla des d’una hora abans de l’inici de la projecció. La cartellera del Tívoli seguirà avant durant el mes de juny i la pròxima estrena que arribarà a la sala fosca és Jurassic World: Dominion.